**Takstmann** er en person som setter en takst på noe. 
Taksten er en verdiansettelse av en eiendom eller gjenstand.

I utgangspunktet er takstmann ikke en beskyttet tittel. De fleste takstmenn er imidlertid medlem av Norsk takst. En sertifisert takstmann har som hovedregel mesterbrev og flere års byggfaglig erfaring. En rørlegger, snekker og elektriker er ikke en takstmann.

Takstmenn arbeider med å vurdere verdi på boliger eller eiendommer, tilstandsanalyse av boliger, taksering av skade på bygninger og løsøre som biler, maskiner, kjøretøy, båter, innbo eller inventar.
Ved salg av bolig betegner en verditakst fastsatt av en takstmann den prisen en eiendom kan forventes å bli solgt for.

Norge
-----

Takstmann er ikke en beskyttet tittel i Norge og det stilles ikke faste krav til utdanning.
Ulike bransjeorganisasjoner tilbyr kurs i taksering som tilstandsanalyse og taksering av skade på bygninger og løsøre. Opptakskrav til slike kurs varierer. Det finnes også forskjellige sertifiserings- og godkjenningsordninger.

### Takst på bolig

I 2003 nedsatte Barne- og familiedepartementet et boligtakstutvalg som skulle vurdere blant annet om det burde innføres et felles regelverk, herunder en felles autorisasjonsordning, for alle takstmenn og om det bør være obligatorisk med tilstandsrapport ved eiendomsoverdragelser. 
Boligtakstutvalget avleverte sin rapport i 2005.

I 2007 ble Takstlovutvalget satt ned for å utrede og legge frem forslag til et regelverk som sikrer at det ved markedsføring og salg av boliger i forbrukerforhold som omfattes av avhendingsloven, foreligger relevant informasjon om boligen.
Utvalget skulle ta hensyn til forslagene til Boligtakstutvalget fra 2005 og de la frem sin utredning i 2009.
Takstlovutvalget diskuterte blant annet betegnelsen for de som skal utforme tilstandsrapporter, «takstmenn» og var enige om at betegnelsen «takstmann» ikke bør innføres i lovgivningen, men kom heller ikke frem til enighet om en annen betegnelse. Betegnelsen «bygningssakkyndig» ble diskutert og NITO Takst tilbød seg å fristille sin tittel «takstingeniør».

I juni 2018 bekreftet regjeringen at den fulgte opp takstlovutvalget sitt forslag fra 2009 og tok sikte på å komme med en lovproposisjon i 2018.

Referanser
----------

1. 1 2 3 4 5 6  Anonym (udatert). «Yrkesbeskrivelse. Takstmann». *Utdanning.no* **(norsk)**. Utdanningsdirektoratet. Besøkt 21. oktober 2018.
2. ↑  «Takst» **(norsk)**. Store norske leksikon. 20.02.2018. Besøkt 21. oktober 2018.
3. ↑  «Verditakst» **(norsk)**. Store norske leksikon. 20.02.2018. Besøkt 21. oktober 2018.
4. ↑  «Frie yrker – friere konkurranse?» (PDF). *Konkurransetilsynets skriftserie 3/2005* **(norsk)**. Konkurransetilsynet. 2005. s. 44. Arkivert fra originalen (PDF) 17.10.2007. Besøkt 21. oktober 2018.
5. ↑  «Dåvøy vil gjøre det tryggere å kjøpe bolig» **(norsk)**. Barne- og familiedepartementet. 31.08.2005. Besøkt 21. oktober 2018. «Pressemelding. Nr.: 05080»
6. 1 2 3 4  «NOU 2009: 6. Tilstandsrapport ved salg av bolig». *NOU* **(norsk)**. Barne- og likestillingsdepartementet. 12. mars 2009. Besøkt 21. oktober 2018.
7. ↑  Peder Eckblad Tollersrud (22. juni 2017). «Justisministeren: -Kommer lovforslag rundt takstbransjen i løpet av 2018» **(norsk)**. Eiendom Norge - Bransjeforeningen for eiendomsmeglingsforetak. Arkivert fra originalen 21. oktober 2018. Besøkt 21. oktober 2018.